Дунейпсо мардэм хущIокъу
«Кавказ Ищхъэрэм и архитектурэм къыдекIуэкI хабзэхэмрэ щIэуэ хэлъхэмрэ». Ар и фIэщыгъэцIэу жэпуэгъуэм и 31-м къыщыщIэдзауэ щэкIуэгъуэм и 2 пщIондэ иджы япэу Къэбэрдей-Балъкъэрым щызэхашэнущ Урысейм и Архитекторхэм я союзым и Кавказ Ищхъэрэ щIыналъэ зэхуаку зэгухьэныгъэм и 11-нэ архитектурэ фестивалыр.
«Урысейм щыпсэу лъэпкъхэм я архитектурэр» жыхуиIэ псалъэмакъ щхьэпэм ухуакIуэхэри, а Iуэхур зэхьэлIа, абы дихьэх псори ирагъэблагъэ.
Фестивалым и мурадыр Кавказ Ищхъэрэм щыпсэу лъэпкъхэм лIэщIыгъуэкIэрэ къадекIуэкI хабзэхэм тету, щIыпIэ телъыджэхэмрэ къалэ кIуэцIхэмрэ зэрызэхуагъакIуэр, нобэрей Iэмалхэр дунейпсо архитектурэм и зыужьыныгъэм зэрыхэувэ щIыкIэр джынырщ.
Нэхъыщхьэу зэпкърахыну Iуэхугъуэхэм ящыщщ щIыналъэхэм я иджырей экологие, къалэухуэ, архитектурэ, экономикэ, социальнэ зыужьыныгъэм теухуахэр, къэрал, муниципальнэ, жылагъуэ организацэхэм щIыпIэхэм я зыужьыкIэм гу лъегъэтэныр. Генеральнэ планхэм я проектхэм ягъэхьэзырыкIэми, туризмэм зэуIуу зегъэужьын, абы хуэфащэ инфраструктурэ къыхузэгъэпэщын зэрыхуейми тепсэлъыхьынущ. КъищынэмыщIауэ, фестивалым и мурадщ щIыналъэхэм инновацэ технологиещIэхэр къыщагъэсэбэпынымкIэ, инвесторхэр, проект убзыхуахэр, ухуакIуэхэр, псэуалъапхъэхэр, Iэмэпсымэхэр къыщIэзыгъэкIхэр къешэлIэнымкIэ сэбэп хъуну.
Мы Iуэхур къызэрагъэпэщ КъБР-м Ухуэныгъэмрэ архитектурэмкIэ, ЩэнхабзэмкIэ я министерствэхэм, Налшык къалэ округым и администрацэм, Урысейм Архитектурэмрэ Ухуэныгъэ щIэныгъэхэмкIэ и академием (РААСН), Ипщэ архитектурэ обществэр, къэралым и Архитекторхэм я зэгухьэныгъэм и Къэбэрдей-Балъкъэр щIыналъэ къудамэр я щIэгъэкъуэну.
Фестивалым и программэм хэту, «Кавказ Ищхъэрэм щыпсэу лъэпкъхэм я архитектурэм къыдекIуэкI хабзэхэмрэ щIэуэ хэлъхэмрэ» конференц къызэрагъэпэщынущ, Урысейм и Архитекторхэм я союзым и Ипщэ, Кавказ Ищхъэрэ зэгухьэныгъэхэм я архитекторхэм я проектхэр ягъэлъэгъуэнущ, академическэ еджэныгъэхэр ирагъэкIуэкIынущ, къэралым и архитектор пашэхэм мастер-классхэр ятынущ. ЗэIущIэр щызэхуащIыж махуэм лэжьыгъэ нэхъыфIхэр зи IэдакъэщIэкIхэр ягъэпэжэнущ.
Зэхуэсым и къалэнхэм, жылагъуэ къудей мыхъуу, къэрал мыхьэнэшхуи яIэщ. Кавказ Ищхъэрэм туризмэм зэрызыщиужьынури хыхьэу, щIыналъэ планхэмрэ программэхэмрэ щагъэхьэзыркIэ къагъэсэбэпын папщIэ, абы кърикIуахэр зыхуэфащэ IуэхущIапIэхэм иратынущ.
Щоджэн Динарэ.
